安省科技大學

安省科技大學（英文：Ontario Tech University，簡稱 Ontario Tech；正式全名 University of Ontario Institute of Technology，簡稱 UOIT，法文：Institut universitaire de technologie de l’Ontario，簡稱 IUTO，意思係 ｢安省科技大學｣）係加拿大安大略省奧沙華市嘅一間公立大學，2002年省議會立法成立，2003年9月4號第一批學生入讀。 呢間大學有兩個校區，一個喺奧沙華市北部，一個喺奧沙華市嘅市中心。北便嗰個係原本嘅校區，同杜林學院（Durham College）共用，2008年開始喺市中心建立校區；由一個校區去第個，搭巴士大約要25至30分鐘。 名 設立呢間大學係想要整間 ｢加拿大嘅麻省理工學院｣（英文：MIT of the North）出嚟，所以最初係想叫 OIT（安省理工學院），但係喺加拿大如果大學名冇 ｢大學｣ 呢個字，一般人唔會當佢係大學，所以草草加咗 ｢大學｣ 兩個字落去，OIT 同 UOIT 畀省議會任揀，最後㨂咗嘅係 UOIT 嘅版本。 所以大學最初係用簡稱 UOIT 嘅英文正式全名。但係個名有唔少問題；除咗一早已經知英文全名太長之外，後來發現個簡稱又好易講錯，個簡稱喺英文好易同多倫多大學（英文：UofT）搞亂，喺加拿大，｢Institute of Technology｣ 聽落亦唔似大學，所以喺2007至08年期間同喺2018年都考慮過轉名，結果，2019年3月27號正式採用新名，但係新名只係 ｢品牌名｣，法定正式名稱冇變。 雖然英文名改咗，但係新名同舊名完全一樣意思，冇影響中文譯名。 出面網頁 安省科技大學嘅官方網站 註 參考資料